Laniakea

Laniakea (iné názvy pozri v článku Miestna superkopa galaxií) je superkopa galaxií, ktorá je domovom Mliečnej cesty, Slnečnej sústavy a Zeme. Patrí medzi najväčšie štruktúry v známom vesmíre. 

Definoval ju v roku 2014 tím astronóma Brenta Tullyho z Havajskej univerzity v Honolulu, ktorý pri tom využil databázu vzdialeností a pohybov viac ako 8 000 galaxií Cosmicflows-2. Tím využil pozorovanú rýchlosť pohybu jednotlivých galaxií a odpočítal od nich odhadnutú priemernú rýchlosť rozpínania vesmíru. Zvyšná rýchlosť potom vyjadrovala pôsobenia gravitačnej sily na galaxie. Tully a jeho tím tieto hodnoty prepočítali do trojrozmerného modelu hlbokého vesmíru s vyjadrením hustoty galaxií a ich pohybom. Názov pochádza z havajčiny a znamená "nesmierne nebesá."

Miestna superkopa galaxií v tradičnom (teda užšom) ponímaní, čiže Superkopa galaxií v Panne, je podľa tohto modelu iba výbežkom Laniakey. Laniakea meria naprieč 520 miliónov svetelných rokov a obsahuje hmotu zodpovedajúcu 100 biliardám Sĺnk. Zahŕňa približne 100 tisíc galaxií, z ktorých prakticky všetky plynú k jednej oblasti, ktorá má v tejto časti vesmíru najväčšiu gravitačnú príťažlivosť - k Veľkému atraktoru, ktorý leží v smere Centaura a Hydry.

 Externé odkazy 
 Žijeme v supergalaxia Nezmerné neba, osel.cz
 Naším vesmírnym domovom je Laniakea, rozhlas.cz
 kanál nature video: Laniakea: Our home Supercluster, youtube.com

 Zdroj 

Kategória:Galaxie
Kategória:Superkopy galaxií
Kategória:Astronomické objekty objavené v roku 2014